b'\n_START_ARTICLE_\nS\xc3\xb8slaget i K\xc3\xb8ge Bugt\n_START_SECTION_\nOptakten til slaget\n_START_PARAGRAPH_\nEurop\xc3\xa6isk uro f\xc3\xb8rte til det, vi kender som Sk\xc3\xa5nske krig, som varede fra 1675 til 79. Danmark kom i forbund med Nederlandene og Brandenburg, mens Frankrig var i forbund med Sverige._NEWLINE_I den danske fl\xc3\xa5de var den danske generaladmiral Cort Adeler d\xc3\xb8d i november 1675, og stillingen var ledig. Den gik til den hollandske admiral Cornelius Tromp til Danmark for at bes\xc3\xa6tte stillingen. Det var ikke udelukkende et valg ud fra kvalifikationer, men ogs\xc3\xa5 for at forst\xc3\xa6rke forholdet til Nederlandene, som var en st\xc3\xa6rk s\xc3\xb8magt. Det oplagte danske svar p\xc3\xa5 stillingen ville nok have v\xc3\xa6ret Niels Juel, der var admiral p\xc3\xa5 Holmen._NEWLINE_Inden Tromp ankom til Danmark, var Niels Juel st\xc3\xa5et til s\xc3\xb8s med en eskadre skibe, der en m\xc3\xa5ned senere hurtigt erobrede Gotland. Ved slaget ved \xc3\x98land 1. juni 1676 mistede svenskerne skibene Stora Kronan, Sv\xc3\xa4rdet, \xc3\x84pplet, der sank, mens Neptunus \xe2\x80\xa6.. To fregatter og tre mindre skibe blev erobret af danskerne. Dette holdt svenskerne v\xc3\xa6k fra \xc3\x98resund resten af \xc3\xa5ret, og den f\xc3\xb8lgende vinter blev Tromp sendt til Holland for at hverve matroser og fremskynde den hollandske hj\xc3\xa6lpeeskadres afsendelse. Den hollandske eskadre n\xc3\xa5ede ikke at deltage i slaget ved K\xc3\xb8ge Bugt._NEWLINE_En m\xc3\xa5ned f\xc3\xb8r slaget den 1. juni 1677 slog danskerne igen svenskerne i slaget ved M\xc3\xb8n, hvor svenskerne mistede Calmar Castel og fire andre orlogsskibe; fire fregatter og to jagter blev erobret af danskerne. Efter dette slag sejlede Niels Juel til K\xc3\xb8ge Bugt for at reparere fl\xc3\xa5den og f\xc3\xa5 nye forsyninger._NEWLINE_Den 22. juni holdt Niels Juel chefm\xc3\xb8de og uddelte signalbreve og formerede fl\xc3\xa5den, som blev inddelt i tre eskadrer. Niels Juel stod i spidsen for 2. eskadre p\xc3\xa5 skibet Christianus Quintus med en bes\xc3\xa6tning p\xc3\xa5 567 m\xc3\xa6nd og med 84 kanoner.\n_START_SECTION_\nFl\xc3\xa5derne\n_START_PARAGRAPH_\nDen danske fl\xc3\xa5de bestod i alt af 27 orlogsskibe og 5 fregatter, 2 jagter, 2 brandere med en bes\xc3\xa6tning p\xc3\xa5 ca. 6.700 m\xc3\xa6nd._NEWLINE_De var mod svenskernes 30 orlogsskibe og 17 mindre skibe; en samlet bes\xc3\xa6tning p\xc3\xa5 ca. 8.600. Der er flere forskellige m\xc3\xa5der at vurdere styrkeforholdet p\xc3\xa5. Svenskerne var overlegne i antal, og danskerne havde problemer med for lidt mandskab p\xc3\xa5 skibene. Den danske fl\xc3\xa5de var dog v\xc3\xa6sentligt bedre tr\xc3\xa6net og havde en langt bedre leder i Niels Juel, mens svenskernes \xc3\xb8verste admiral Henrik Horn var feltmarskal, f\xc3\xb8r han blev sat i spidsen for den svenske fl\xc3\xa5de.\n_START_SECTION_\nSelve slaget\n_START_PARAGRAPH_\nOm aftenen den 30. juni havde de to fl\xc3\xa5der f\xc3\xa5et hinanden i sigte og gjorde sig derfor klar til kamp den efterf\xc3\xb8lgende dag. S\xc3\xb8ndag morgen den 1. juli var vinden syd med bramsejlskuling. Svenskerne l\xc3\xa5 sydligst med admiral Wachmeisters 3. eskadre, derefter kom Clerk med 2. eskadre og til sidst Admiral Horn med 1. eskadre._NEWLINE_Den danske fl\xc3\xa5de l\xc3\xa5 med admiral Jens Rodsteens 3. eskadre, Niels Juels 2. eskadre og sidst admiral Marquor Rodsteen med 1. eskadre. 1. eskadre drev i l\xc3\xb8bet af natten noget nord for 2. og 3. eskadre,og har derfor ikke kunnet deltage i slagets indledende fase. B\xc3\xa5de danskerne og svenskerne var indstillede p\xc3\xa5 at afpr\xc3\xb8ve kr\xc3\xa6fter med hinanden. Det var svenskerne, der indledte slaget ved at g\xc3\xa5 n\xc3\xa6sten vinkelret p\xc3\xa5 den danske linje for at komme t\xc3\xa6t nok til entring. Den svenske fl\xc3\xa5de blev ramt af kraftig dansk beskydning under denne man\xc3\xb8vre, der m\xc3\xa5tte afbrydes, hvorefter skibene lagde st\xc3\xb8rre afstand til hinanden._NEWLINE_De to linjer fulgtes nu indad mod Stevns, hvor vinden skiftede til en mere vestlig retning. Det svenske orlogsskib Draken kom for t\xc3\xa6t p\xc3\xa5 kysten og gik p\xc3\xa5 grund ved Stevns Klint. Admiral Horn befandt sig nu i en sv\xc3\xa6r situation, da han skulle beslutte, hvad han skulle g\xc3\xb8re ved Draken. Horn valgte at efterlade fem skibe til beskyttelse af Draken, mens resten af fl\xc3\xa5den vendte omkring 180 grader._NEWLINE_Niels Juels eskadre stod i h\xc3\xb8j grad for nedk\xc3\xa6mpelsen af Draken, som til sidst m\xc3\xa5tte stryge flaget. Niels Juels flagskib Christianus Quintus var h\xc3\xa5rdt medtaget efter kampen med Draken, og han m\xc3\xa5tte skifte skib til Fredericus Tertius. Marquor Rodsteen var nu ankommet til kampene og deltog i nedk\xc3\xa6mpelsen af de skibe, Horn havde efterladt til forsvar for Draken. Resultatet af denne kamp var, at tre af Horns skibe undslap op mod sundet, mens det m\xc3\xa5 formodes, at de sidste skibe slog sig til hovedfl\xc3\xa5den i vendingen p\xc3\xa5 den \xc3\xb8stlige kurs._NEWLINE_Efter vendingen fortsatte de to fl\xc3\xa5der p\xc3\xa5 syd\xc3\xb8stlig retning parallelt med hinanden. Svenskernes moral m\xc3\xa5 v\xc3\xa6ret sv\xc3\xa6kket efter tabet af Draken. Efter at v\xc3\xa6re kommet v\xc3\xa6k fra Stevns Klint opsod et hul i den svenske linjeformation, hvilket Niels Juel udnyttede til at gennembryde den svenske linje. Det er dog ikke til at sige, hvem der indledte denne 3. vending. Niels Juel fik afsk\xc3\xa5ret 16 skibe, hvoraf syv var orlogsskibe, og der opstod nu heftige n\xc3\xa6rkampe mellem skibene. Tre L\xc3\xb8ver blev st\xc3\xa6rkt beskadiget, men fik gjort det svenske orlogsskib Mars man\xc3\xb8vreudygtigt, s\xc3\xa5 det blev n\xc3\xb8dt til at overgive sig. Under de heftige kampe blev Niels Juel igen s\xc3\xa5 st\xc3\xa6rkt engageret i kampene, at Fridericus Tertius blev ukampdygtigt, og han m\xc3\xa5tte skifte skib for anden gang under slaget. Denne gang til Charlotta Amalia._NEWLINE_I l\xc3\xb8bet af eftermiddagen fandt admiral Horn situationen uholdbar og valgte at tr\xc3\xa6kke sig fra kampene. Dette beskriver han selv: \xe2\x80\x9dI v\xc3\xa6rende combat blev vore skibe skudt meget redningsl\xc3\xb8se, dersom endnu kunne holde luven var formedelst Guds n\xc3\xa5dige hj\xc3\xa6lp og den h\xc3\xb8jeste flid i stand til at salvere sig, men hvad der kom i l\xc3\xa6 eller blev stikkende p\xc3\xa5 grund fandtes ingen midler til at hj\xc3\xa6lpe, thi vi kunne ikke l\xc3\xa6ngere resistere, men m\xc3\xa5tte tr\xc3\xa6kke os bort fra combatten, hvilket skete med s\xc3\xa5 god orden, da vi havde sendt de havarede skibe forud.\xe2\x80\x9d_NEWLINE_Da Horn begyndte flugten, bl\xc3\xa6ste det op og begyndte at regne, hvilket gjorde det sv\xc3\xa6rt at navigere, og det lykkedes derfor den svenske fl\xc3\xa5de at undslippe danskerne. Forf\xc3\xb8lgelsen blev opgivet omkring Bornholm, og Niels Juel vendte tilbage mod K\xc3\xb8benhavn.\n_START_SECTION_\nSlagets resultat\n_START_PARAGRAPH_\nDen danske sejr havde stor betydning for resten af krigens forl\xc3\xb8b, da svenskernes dr\xc3\xb8mme om s\xc3\xb8herred\xc3\xb8mmet var knust. Et dansk nederlag ville have betydet, at svenskerne nemt kunne nedk\xc3\xa6mpe den hollandske hj\xc3\xa6lpefl\xc3\xa5de \xe2\x80\x93 der ikke var n\xc3\xa5et frem til slaget ved K\xc3\xb8ge Bugt \xe2\x80\x93 og nemt kunne have taget s\xc3\xb8herred\xc3\xb8mmet. Det var ikke kun vigtigt for de danske tropper i Sk\xc3\xa5ne, at s\xc3\xb8herred\xc3\xb8mmet blev bevaret, men ogs\xc3\xa5 for den danske moral. I Niels Juel fik danskerne en milit\xc3\xa6rhelt af international kaliber. Christian V fik en lyk\xc3\xb8nskning fra den engelske Kong Charles II: \xe2\x80\x9d\xe2\x80\xa6at Juel var den st\xc3\xb8rste admiral, som nu var i Europa\xe2\x80\x9d_NEWLINE_Svenskerne mistede i alt otte orlogsskibe og et antal mindre skibe. Syv af skibene kunne indlemmes i den danske fl\xc3\xa5de. Det svenske mandskabstab m\xc3\xa5 ansl\xc3\xa5s til ca. 3.000 d\xc3\xb8de, s\xc3\xa5rede eller tilfangetagende, mens det danske var 100 d\xc3\xb8de og 275 s\xc3\xa5rede: slaget var en overlegen dansk sejr._NEWLINE_En medalje blev sl\xc3\xa5et i anledning af sejren.'